Da li je Juda izdao Hrista?
Prema nalazima međunarodnog tima naučnika i verskim ekspertima, tvorci Novog zaveta su pogrešili kada su Judu prikazali kao zločinca ko
Prema novo-zavetnom jevanđelju Juda Iskariot, jedan od 12 apostola, izdao je svog duhovnog vođu Isusa Hrista, za kesu zlatnika, a potom se, posramljen, obesio. Međutim, jedan rano-hrišćanski tekst – koji je nedavno restauriran, preveden i čija autentičnost je potvrđena – ukazuje da Novi zavet nije ispričao celu priču o odnosu između Jude i Hrista. Izvršni direktor “National Geographic Society”-a Teri Garsija, sumirao je drugačije viđenje Judine uloge na osnovu novog dokumenta. “Jevanđelje po Judi nudi drugačiji pogled na odnos između Hrista i Jude i pruža novi uvid u apostola koji je poznat po izdaji Hrista. Za razliku od poznatih jevanđelja po Matiji, Marku, Luki i Jovanu, ovo novootkriveno jevanđelje prikazuje Judu kao omiljenog apostola i bliskog prijatelja, koji je postupao po Hristovom zahtevu, kada ga je predao rimskim vlastima.” Jevanđelje po Judi je u stvari prevod originalnog jevanđelja koje je napisao jedan grčki hrišćanin - disident, u drugom veku naše ere. Rano-hrišćanska Crkva je taj originalan tekst odbacila kao jeretički i on nije postao deo Novog zaveta, kakvog ga poznajemo. “National Geographic” je izvršio rekonstrukciju prevoda tog teksta, a prevod je nastao oko 300-te godine naše ere. Papirusni tekst jevanđelja po Judi je pronađen još 1978. u Egiptu, a potom je išao iz ruke u ruku različitih preprodavaca umetnina, da bi na kraju – gotovo potpuno izlomljen na komadiće – dospeo pre par godina u ruke konzervatora. Istoričari religije veruju da bi novo jevanđelje moglo da pomogne da se pronađe odgovor na pitanja poput – ko je bio Juda, kakav je bio njegov odnos sa Hristom i zašto je on naveo Rimljane da uhapse Hrista? Bart Erman, professor religije na Univerzitetu Severne Karoline, smatra da novo jevanđelje pokazuje da Juda nije imao nameru da povredi Hrista. “On je ovde opisan kao dobar čovek. On je, u stvari, jedini pozitivan. On je jedini apostol koji RAZUME Hrista. Na jednom mestu u ovom tekstu, Hrist poziva apostole da stoje u njegovom prisustvu. Niko za to nema snage, osim Jude Iskariota. Juda može da stoji u Hristovom prisustvu i on je kasnije prikazan kao superioran u odnosu na ostalih 11 apostola.” Marvin Majer, professor biblijskih studija na Univerzitetu Čepmen, u Kaliforniji, smatra da bi novo jevanđelje moglo da pomogne da se uklone antisemitski tonovi u hrušćanstvu. “Ličnost Jude je često prikazivana kao zao Jevrejin, koji je izdao Hrista, kako bi ga uhapsili i ubili. Zato je takva tradicionalna slika izdajnika Jude podgrevala plamen antisemitizma. Juda, kako je prikazan u ovom novom jevanđelju, bi mogao da bude protivteža tim antisemitskim trendovima.”